L 258/118
SK
Úradný vestník Európskej únie
5.10.2022
Digitalizácia, kybernetická bezpečnosť a ochrana údajov 56.
uznáva, že prepuknutie pandémie ochorenia COVID-19 urýchlilo už prebiehajúci trend v zjednodušovaní a digitalizácii komunikačných nástrojov a administratívnych procesov, napríklad prijímanie „bezpapierových“ finančných tokov; je presvedčený, že testované zlepšenia zavedené v marci 2020 by sa mali stať štrukturálnymi a mali by pretrvať aj po pandémii;
57.
poznamenáva, že v roku 2020 bol rozpočet na IT 7 500 000 EUR v porovnaní so 4 900 000 EUR v roku 2019, čo predstavuje nárast o 53 %, najmä v dôsledku nevyužitých rozpočtových prostriedkov presunutých z iných rozpočtových riadkov s cieľom ďalej riešiť zaostávanie v oblasti IT; pripomína, že rozpočtové presuny nemôžu nahradiť potrebné štrukturálne financovanie akejkoľvek IT služby;
58.
poznamenáva, že do konca roka 2020 výbor poskytol prenosný počítač všetkým zamestnancom, pričom na požiadanie boli poskytnuté vysokokvalitné slúchadlá, v celkovej výške 322 462 EUR; berie na vedomie, že v januári 2021 výbor prijal rozhodnutie o vyplatení paušálnej sumy na žiadosť oprávnených zamestnancov na pokrytie mimoriadnych nákladov spojených s povinnou teleprácou (bolo podaných 563 žiadostí v celkovej výške 107 271 EUR);
59.
víta konkrétne výsledky týkajúce sa kybernetickej bezpečnosti stanovené v digitálnej stratégii výboru; oceňuje úzku spoluprácu s tímom reakcie na núdzové počítačové situácie v európskych inštitúciách, orgánoch a agentúrach (CERT-EU) ako základný kameň bezpečnosti výboru v oblasti IT;
60.
blahoželá výboru k výraznému zlepšeniu portálu Phoenix pre členov a nástroja pracovného toku dokumentov Adonis, a k pokroku, ktorý sa dosiahol v súvislosti s prostredím hybridného cloudu ako poslednej zložky digitálneho pracoviska; konštatuje, že sekcia pre členov intranetu výboru bola úplne prepracovaná, aby sa z nej stalo jednotné kontaktné miesto; víta používanie kvalifikovaného elektronického podpisu na elektronické podpisovanie, ako aj iných vzdialených a digitálnych nástrojov;
61.
konštatuje, že v posledných rokoch bolo zameranie vnútorného auditu vo výbore takmer výlučne založené na analýze a hodnotení správnosti postupov a procesov a v menšej miere na audite transakcií; požaduje konkrétny plán na podporu diaľkového alebo digitálneho interného auditu vo výbore; konštatuje, že na žiadosť európskeho dozorného úradníka pre ochranu údajov výbor zmapoval prenosy osobných údajov do tretích krajín a dospel k záveru, že to nemalo vplyv na žiadne činnosti; berie na vedomie skutočnosť, že výbor podpísal zápis, ktorým sa pripája k medziinštitucionálnej rámcovej zmluve so spoločnosťou Microsoft, a že už nemá so spoločnosťou Microsoft uzavreté žiadne samostatné individuálne licenčné zmluvy; nabáda však výbor, aby uprednostnil technológie s otvoreným zdrojovým kódom s cieľom zachovať si kontrolu nad vlastnými technickými systémami, zabrániť závislosti a odkázanosti na určitého dodávateľa, poskytnúť silnejšie záruky ochrany súkromia a údajov používateľov a zvýšiť bezpečnosť a transparentnosť pre verejnosť;
Budovy a bezpečnosť 62.
uvedomuje si, že výbor a VR realizujú svoju dlhodobú stratégiu v oblasti budov zameranú na geografickú koncentráciu a reorganizáciu prideľovania kancelárií; konštatuje, že zodpovedná pracovná skupina považovala za nevyhnutné mať ďalšiu budovu s kapacitou približne 200 ľudí, aby bolo možné vytvoriť dobré pracovné podmienky; konštatuje, že táto analýza viedla výbor a VR k rokovaniam o prevzatí nájomnej zmluvy na budovu B100 od Európskej služby pre vonkajšiu činnosť a že návrh administratívnej dohody schválili predsedníctva výboru a VR v poslednom štvrťroku 2020; uvedomuje si, že pandémia ochorenia COVID-19 spôsobila oneskorenie tohto procesu;
63.
víta zlepšenia v kľúčových oblastiach v rámci stratégie v oblasti budov, konkrétne renováciu existujúcich budov s cieľom vytvoriť zdravšie pracovné priestory v súlade s ergonomickými normami, zvýšiť úroveň bezpečnosti, znížiť spotrebu elektrickej energie a zosúladiť environmentálne záväzky;
64.
konštatuje, že po prevzatí budovy B100 v septembri 2021 prebiehajú testy a odstraňovanie azbestu; vyzýva výbor a VR, aby pravidelne monitorovali stav tejto budovy a priebežne o tom informovali zamestnancov; pripomína svoje uznesenie z 20. októbra 2021 s odporúčaniami pre Komisiu o ochrane pracovníkov pred azbestom (5);
(5) Prijaté texty, P9_TA(2021)0427.